સતત મહેનત અને વ્યાવસાયિક કટિબદ્ધતાને કારણે ‘રજવાડું’એ પણ મને ઘણી સફળતા અપાવી. ‘રજવાડું’નો સ્ટાફ, મિત્રો, સગાંસંબંધીઓ અને અહીં આવતા તમામ લોકો – એ મારા જીવન સાથે પ્રત્યક્ષ અને પરોક્ષ રીતે વણાયેલા છે. એમની પાસેથી મને ઘણું શીખવા મળ્યું છે. મને એક પ્રસંગ યાદ આવે છે જ્યારે મેં ‘રજવાડું’ શરૂ કર્યું ત્યારે થોડા સમય બાદ જ બિઝનેસ ઘરાનાના ખૂબ જ શ્રીમંત એવાં એક બહેન અમારે ત્યાં આવેલાં. એમની બે દીકરીનાં લગ્ન લેવાનાં હતાં. પણ ઘરમાં અમુક સામાજિક અગવડો અને હેરાનગતિને કારણે તેમણે ‘રજવાડું’માં પોતાનો અવસર ઊજવવાનું નક્કી કર્યું અને તેઓ મને મળ્યાં. મારા માટે તો આ ખૂબ જ આનંદની ઘડી હતી.